Maanantaina irakilainen nainen vastusti pakkopalautustaan muun muassa huutamalla. Huutavaa henkilöä ei voi laittaa muiden matkustajien sekaan, ja päätöksen henkilön postamisesta lentokoneesta tekee kapteeni. Poliisilla ei ollut muuta vaihtoehtoa, kuin keskeyttää maastapoisto-operaatio.

Vielä vuonna 2002 poliisi huumasi vastaanhangoittelevia käännytettäviä pakkopalautuksen varmistamiseksi. Nykypäivänä se ei ole sallittua. Mitä poliisi siis voi tehdä, jos henkilö vastustaa pakkopalautustaan?

– Poliisilla on velvollisuus jatkaa maastapoiston täytäntöönpanoa. Siihen voidaan käyttää erilaisia turvaamistoimia, sanoo ylikomisario Hannu Pietilä Helsingin poliisista.

Poliisin turvaamistoimia ovat esimerkiksi käännytettävälle asetettu ilmoittautumisvelvollisuus poliisilaitokselle, sekä passin takavarikoiminen. Näiden tarkoituksena on estää henkilön häviäminen maan alle, tai poistuminen muualle EU-alueelle.

Vastaanhangoittelijat pistetään säilöön

Pakkopalautustaan vastustelevien kohdalla hyvin tavallinen ja olennaisin turvaamistoimi on säilöönotto. Käännytettävä viedään lentokentältä Metsälän säilöönottokeskukseen odottamaan uutta maastapoistoyritystä.

– Näissä tapauksissa todennäköistä on, että (säilössäpitoa) käytetään, ja että sitä on useissa tapauksissa käytetty ennen maastapoiston täytäntöönpanoakin, Pietilä sanoo.

Poliisi ei keskeytä maastapoistotehtäväänsä, ellei henkilö jostain syystä saa Suomesta oleskelulupaa. Säilössäpidon kesto voi sen vuoksi venyä kuukausien mittaiseksi.

– Aikahaarukka voi olla näissä pitkäkin.

Vastaanhangoittelevia saatetaan myös palauttaa tilauslennoilla. Tuolloin muut matkustajat eivät ole palautuksen esteenä. Siihen tosin tarvitaan sopimus lähtömaan kanssa. Irakin kanssa palautussopimusta ei ole, joten irakilaisten pakkopalautuksia ei voi järjestää charterlennoilla.

– Jos sopimus aikanaan saadaan, niin sittenhän tilanne muuttuu, Pietilä toteaa.

Helsingin poliisi suorittaa saatettuja palautuksia, eli kansankielellä pakkopalautuksia päivittäin. Irakiin pakkopalautuksia tehdään Pietilän mukaan joka viikko. Pietilän mukaan on harvinaista, että maastapoistotehtävä keskeytyy henkilön vastustuksen vuoksi.

– Jos ajattelee kuinka paljon henkilöitä palautetaan, niin se on marginaalista.